b'\n_START_ARTICLE_\nRoland Deschain\n_START_PARAGRAPH_\nRoland Deschain on fiktiivinen hahmo Stephen Kingin kirjasarjassa Musta torni. Hahmon esikuvana toimi Clint Eastwoodin spaghettiwesterneiss\xc3\xa4 n\xc3\xa4yttelem\xc3\xa4 "Mies ilman nime\xc3\xa4". _NEWLINE_Roland on rappeutuvan maailmansa viimeinen revolverimies, joka on matkannut sukupolvien ajan kohti kohtaloansa Mustaa tornia. H\xc3\xa4nen juurensa alkavat Gileadista, entisen maailman sykkiv\xc3\xa4st\xc3\xa4 keskuksesta, jossa h\xc3\xa4net kasvatti itse Arthur Eldist\xc3\xa4 periytyv\xc3\xa4 Steven Deschain. Tarinan aikana Roland tapaa useita uusia yst\xc3\xa4vi\xc3\xa4 ja seuraajia, mutta my\xc3\xb6s esteit\xc3\xa4 ja vaaroja._NEWLINE_Luonteeltaan Roland on synkk\xc3\xa4, hiljainen ja mielikuvitukseton. H\xc3\xa4nell\xc3\xa4 on siniset, armottomat "pommikonelent\xc3\xa4j\xc3\xa4n silm\xc3\xa4t" (kuten Eddie Dean niit\xc3\xa4 kutsuu) ja revolverimiehen\xc3\xa4 h\xc3\xa4net on luotu tappamaan. H\xc3\xa4n on tottunut tekem\xc3\xa4\xc3\xa4n oman mielens\xc3\xa4 mukaan ja ihmiset harvoin estelev\xc3\xa4t h\xc3\xa4nt\xc3\xa4. H\xc3\xa4n k\xc3\xa4tkee mietteens\xc3\xa4 ja vaikuttaa usein tunteettomalta, mutta tarinan my\xc3\xb6t\xc3\xa4 h\xc3\xa4nest\xc3\xa4 tulee avoimempi ja l\xc3\xa4heinen ka-tetinsa kanssa.\n_START_SECTION_\nMenneisyys\n_START_PARAGRAPH_\nRolandista tuli kautta aikojen nuorin revolverimies, kun h\xc3\xa4n suoritti miehuuskokeensa p\xc3\xa4ihitt\xc3\xa4m\xc3\xa4ll\xc3\xa4 opettajansa Cortin kaksintaistelussa huikeassa 14 vuoden i\xc3\xa4ss\xc3\xa4. H\xc3\xa4nen arkkivihollisekseen nousee Walter O\'Dimn, h\xc3\xa4nen is\xc3\xa4ns\xc3\xa4 hovivelho ja \xc3\xa4itins\xc3\xa4 rakastaja (tunnettuna tuolloin nimell\xc3\xa4 Marten), joka on esiintynyt muissakin Kingin teoksissa, muun muassa romaanissa Tukikohta nimell\xc3\xa4 Randall Flagg. Rolandin yst\xc3\xa4vi\xc3\xa4 taas olivat Cuthbert Allgood, Alain Johns sek\xc3\xa4 Jamie DeCurry._NEWLINE_Rolandin nuoruudessa (joka kerrotaan nelj\xc3\xa4nness\xc3\xa4 kirjassa nimelt\xc3\xa4\xc3\xa4n Velho) vallitsi sota revolverimiesten ja "Hyv\xc3\xa4n Miehen" John Farsonin v\xc3\xa4lill\xc3\xa4. H\xc3\xa4net ja h\xc3\xa4nen yst\xc3\xa4v\xc3\xa4ns\xc3\xa4 Cuthbert Allgood sek\xc3\xa4 Alain Johns l\xc3\xa4hetet\xc3\xa4\xc3\xa4n Mejisin kreivikuntaan turvaan, ja he esiintyv\xc3\xa4t paikkakunnalla valenimill\xc3\xa4. T\xc3\xa4\xc3\xa4ll\xc3\xa4 Roland tapaa el\xc3\xa4m\xc3\xa4ns\xc3\xa4 (ainoan) rakkauden Susan Delgadon, sek\xc3\xa4 Sheemieksi kutsutun pojan joka liittyy Rolandin joukkoon. Roland joutuu my\xc3\xb6s mukaan juonitteluihin saatuaan selville "Suurten Ruumisarkunmets\xc3\xa4st\xc3\xa4jien", John Farsonin alaisten suunnitelmat Mejisiss\xc3\xa4. Roland yst\xc3\xa4vineen onnistuu est\xc3\xa4m\xc3\xa4\xc3\xa4n Ruumisarkunmets\xc3\xa4st\xc3\xa4jien suunnitelmat, mutta menett\xc3\xa4\xc3\xa4 Susanin. Menetyksen j\xc3\xa4lkeen Rolandista tuli sulkeutuneempi ja synkempi. H\xc3\xa4n ei en\xc3\xa4\xc3\xa4 koskaan nauranut huolettomasti tai nukkunut hyvin._NEWLINE_Mejisiss\xc3\xa4 Roland sai haltuunsa Velhon lasin, yhden kolmestatoista lasipalloista, joilla voi n\xc3\xa4hd\xc3\xa4 n\xc3\xa4kyj\xc3\xa4 eri paikoista, tapahtumista ja ajoista. H\xc3\xa4n on n\xc3\xa4hnyt Velhon lasista n\xc3\xa4yn Mustasta Tornista, ja h\xc3\xa4n p\xc3\xa4\xc3\xa4tt\xc3\xa4\xc3\xa4 yst\xc3\xa4viens\xc3\xa4 kanssa l\xc3\xa4hte\xc3\xa4 etsim\xc3\xa4\xc3\xa4n t\xc3\xa4t\xc3\xa4. Ennen t\xc3\xa4t\xc3\xa4 h\xc3\xa4n kuitenkin kokee j\xc3\xa4lleen menetyksen: h\xc3\xa4n vahingossa yll\xc3\xa4tettyn\xc3\xa4, Velhon lasin harhaanjohtamana, ampuu \xc3\xa4itins\xc3\xa4 Gabrielle Deschainin._NEWLINE_Roland etsii Mustaa Tornia aluksi yst\xc3\xa4viens\xc3\xa4 kanssa. Jericho-kukkulalla k\xc3\xa4yd\xc3\xa4\xc3\xa4n kuitenkin viimeinen taistelu revolverimiesten ja John Farsonin voitokkaiden joukkojen v\xc3\xa4lill\xc3\xa4. T\xc3\xa4st\xc3\xa4 taistelusta vain Roland selvi\xc3\xa4\xc3\xa4. H\xc3\xa4n jatkaa etsint\xc3\xa4retke\xc3\xa4\xc3\xa4n ja Walter O\'Dimnin takaa-ajoaan yksin.'